**ქრონიკული დაავადებების სამკურნალო მედიკამენტებით უზრუნველყოფის პროგრამა **

პროგრამით მოსარგებლის სამსახსოვრო

* *რას გულისხმობს პროგრამა?*

*პროგრამა გულისხმობს გულ-სისხლძარღვთა, ფილტვის, ფარისებრი ჯირკვლის ქრონიკული დაავადებების და დიაბეტის (არაინსულინდამოკიდებული,ტიპი 2), ეპილეფსიის და პარკინსონის დაავადების მქონე პირთა მედიკამენტებით უზრუნველყოფას.*

* *ვის შეუძლია ისარგებლოს პროგრამით გათვალისწინებული ღონისძიებებით?*

*პროგრამის მოსარგებლეა პირი, რომელიც რეგისტრირებულია „სოციალურად დაუცველი ოჯახების მონაცემთა ერთიან ბაზაში“ და მის ოჯახზე მინიჭებული სარეიტინგო ქულა არ აღემატება 100 000 ერთეულს.*

 *საპენსიო ასაკის მოსახლეობა (ქალი  –  60 წლიდან, მამაკაცი  –  65 წლიდან), შეზღუდული შესაძლებლობის სტატუსის მქონე ბავშვი, აგრეთვე მკვეთრად ან მნიშვნელოვნად გამოხატული შეზღუდული შესაძლებლობის სტატუსის მქონე პირი.*

* *როგორ უნდა მიიღოს პაციენტმა მედიკამენტი აღნიშნული პროგრამის ფარგლებში?*
1. *ფარმაცევტული პროდუქტის მისაღებად, პირმა უნდა მიმართოს სსიპ სოციალური მომსახურების სააგენტოს (სააგენტო) ნებისმიერ ტერიტორიულ ერთეულს, ქვეყნის მასშტაბით, როგორც რეგიონულ, ისე რაიონულ დონეზე და გაიაროს რეგისტრაცია ერთჯერადად.*
2. *ბენეფიციარმა ან მისმა ნდობით აღჭურვილმა პირმა რეგისტრაციისთვის, თან უნდა იქონიოს პირადობის დამადასტურებელი მოწმობა – დედანი და ცნობა ჯანმრთელობის მდგომარეობის შესახებ (ფორმა N IV -100/ა)– დედანი. ნდობით აღჭურვილი პირი დამატებით უნდა ფლობდეს საკუთარ პირადობის დამადასტურებელ მოწმობას.*
3. *ფორმა 100 – უნდა მოიცავდეს ქრონიკული დაავადების დადასტურებულ დიაგნოზს (ICD-10), მკურნალობისთვის საჭირო მედიკამენტების სახეობის და დღიური დოზის მითითებით (დღიური დოზის მითითება სავალდებულოა, წინააღმდეგ შემთხვევაში სააგენტო ვერ დაარეგისტრირებს ბენეფიციარს).*
4. *რეგისტრაციის შემდეგ, მედიკამენტის მისაღებად, პირი მიმართავს აფთიაქს, სადაც პირადობის დამადასტურებელი მოწმობის და ექიმის (ოჯახის ექიმი, სოფლის ექიმი, ექიმი – სპეციალისტი) მიერ გამოწერილი რეცეპტის საფუძველზე, მიიღებს კუთვნილ მედიკამენტ(ებ)ს.*
5. *პირი, აფთიაქიდან მედიკამენტ(ებ)ის თითოეული გატანისას, იხდის მომსახურების ღირებულებას, რაც შეადგენს გატანილი მედიკამენტ(ებ)ის ღირებულების 10%-ს, მაგრამ არანაკლებ 0,05 (5 თეთრი) ლარისა და არაუმეტეს 1 (ერთი) ლარისა (ღირებულება მრგვალდება მეტობით, თეთრის სიზუსტით), პირი ვერ მიიღებს აღნიშნული თანხის გადახდის დამადასტურებელ სალარო აპარატის ქვითარს (ჩეკი).*
6. *პირს შეუძლია ერთ ჯერზე მიიღოს მხოლოდ 3 (სამი) თვის სამყოფი ოდენობის მედიკამენტი.*
7. *იმ შემთხვევაში, თუ პირი ერთ ჯერზე გაიტანს 3 (სამი) თვის სამყოფ ოდენობაზე ნაკლებ მედიკამენტ(ებ)ს, მიღებული მედიკამენტის ოდენობის შესაბამისი ვადის გასვლის შემდგომ, მას შეუძლია განმეორებით მიმართოს აფთიაქს და გაიტანოს მომდევნო 3 (სამი) თვის ოდენობა.*
8. *თუ პირი, მომდევნო სამი თვის მედიკამენტის გასატანად, მიმართავს აფთიაქს 3 (სამი) თვიანი ვადის ამოწურვამდე, დასაშვებია მედიკამენტის გაცემა, მაგრამ მომართვის პერიოდი შეიძლება იყოს სამ თვიანი ვადის ამოწურვამდე არაუადრეს 10 (ათი) დღისა.*
9. *დიაგნოზის და/ან მედიკამენტის და/ან დოზის ცვლილების შემთხვევაში, მოსარგებლემ სააგენტოში უნდა წარმოადგინოს განახლებული ფორმა 100, რომლის საფუძველზეც განხორციელდება ამ კონკრეტული პირის რეგისტრაციის განახლება.*
10. *აფთიაქიდან მედიკამენტის გაცემის მომენტში, თუ შეიცვლება პირის ოჯახზე მინიჭებული სარეიტინგო ქულა და აღემატება 100 000 ერთეულს, იგი ვერ შეძლებს კუთვნილი მედიკამენტების მიღებას, მიუხედავად ელექტრონულ პროგრამაში რეგისტრაციისა.*
11. *პირს შეუძლია „ქრონიკული დაავადებების სამკურნალო მედიკამენტებით უზრუნველყოფის პროგრამის“ ფარგლებში შესყიდული მედიკამენტების შესახებ სრულ ინფორმაციას დასახელების, სერიის და მოქმედების ვადის თაობაზე გაეცნოს აფთიაქის საინფორმაციო დაფაზე განთავსებულ ფორმატზე.*
12. *თუ არ არის აღნიშნული ინფორმაცია გამოკრული თვალსაჩინო ადგილზე, მაშინ პირს შეუძლის მოსთხოვოს ფარმაცევტს აღნიშნული ინფორმაცია ან დარეკოს საქართველოს შრომის, ჯანმრთელობისა და სოციალური დაცვის სამინისტროს ცხელ ხაზზე 1505.*
13. *აღნიშნული პროგრამის შესახებ სიახლეები შეგიძლიათ იხილოთ სსიპ სოციალური მომსახურების სააგენტოს ვებ გვერდზე -* [*www.ssa.gov.ge*](http://www.ssa.gov.ge) *.*